ประกาศคณะกรรมการเครื่องสำอาง
ประกาศคณะกรรมการเครื่องสำอาง
เรื่อง
ฉลากของเครื่องสำอาง
 

โดยที่เป็นการสมควรปรับปรุงประกาศคณะกรรมการเครื่องสำอางเกี่ยวกับฉลากของเครื่องสำอางให้เหมาะสมยิ่งขึ้น

อาศัยอำนาจตามความในมาตรา ๓๐ วรรคสอง
แห่งพระราชบัญญัติเครื่องสำอาง พ.ศ. ๒๕๓๕ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ มาตรา ๔๓ และมาตรา ๔๕
ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการเครื่องสำอางออกประกาศไว้ ดังต่อไปนี้

ข้อ ๑
ให้ยกเลิก
(๑) ประกาศคณะกรรมการเครื่องสำอาง (ฉบับที่ ๑)
พ.ศ. ๒๕๓๖ เรื่อง ฉลากของเครื่องสำอาง ลงวันที่ ๒๑ มกราคม พ.ศ. ๒๕๓๖
(๒) ประกาศคณะกรรมการเครื่องสำอาง (ฉบับที่ ๔)
พ.ศ. ๒๕๓๖ เรื่อง ฉลากของเครื่องสำอาง (ฉบับที่ ๒) ลงวันที่ ๑๓ สิงหาคม พ.ศ. ๒๕๓๖
(๓) ประกาศคณะกรรมการเครื่องสำอาง (ฉบับที่ ๑๐)
พ.ศ. ๒๕๓๙ เรื่อง ฉลากของเครื่องสำอาง (ฉบับที่ ๓) ลงวันที่ ๙ เมษายน พ.ศ. ๒๕๓๙
(๔) ประกาศคณะกรรมการเครื่องสำอาง (ฉบับที่ ๑๓)
พ.ศ. ๒๕๔๕ เรื่อง ฉลากของเครื่องสำอาง (ฉบับที่ ๔) ลงวันที่ ๑๔ พฤษภาคม พ.ศ. ๒๕๔๕

ข้อ ๒
ฉลากของเครื่องสำอางที่มีการควบคุมฉลากอย่างน้อยต้องระบุข้อความอันจำเป็น
ดังต่อไปนี้
(๑)
ชื่อเครื่องสำอางและชื่อทางการค้าของเครื่องสำอาง
ซึ่งต้องมีขนาดใหญ่กว่าข้อความอื่น
(๒) ประเภทหรือชนิดของเครื่องสำอาง
(๓)
ชื่อของสารทุกชนิดที่ใช้เป็นส่วนผสมในการผลิตเครื่องสำอาง
ซึ่งจะต้องเป็นชื่อตามตำราที่สำนักงานคณะกรรมการอาหารและยาประกาศกำหนด
และจะต้องเรียงลำดับตามปริมาณของสารจากมากไปหาน้อย
(๔) วิธีใช้เครื่องสำอาง
(๕) ชื่อและที่ตั้งของผู้ผลิต
กรณีเป็นเครื่องสำอางที่ผลิตในประเทศ ชื่อและที่ตั้งของผู้นำเข้าและชื่อผู้ผลิตและประเทศที่ผลิต
กรณีที่เป็นเครื่องสำอางนำเข้า
(๖) ปริมาณสุทธิ
(๗) เลขที่แสดงครั้งที่ผลิต
(๘) เดือน ปี ที่ผลิต หรือ ปี เดือน ที่ผลิต
(๙) เดือน ปี ที่หมดอายุ หรือ ปี เดือน
ที่หมดอายุ หรือข้อความอื่นที่มีความหมายในทำนองเดียวกัน
สำหรับกรณีที่เป็นเครื่องสำอางที่มีอายุการใช้น้อยกว่า ๓๐ เดือน
ตามบัญชีแนบท้ายประกาศนี้
(๑๐)
คำเตือนเกี่ยวกับอันตรายที่อาจเกิดขึ้นต่ออนามัยของบุคคล (ถ้ามี)

ข้อ ๓
ฉลากของเครื่องสำอางที่มีการควบคุมฉลากต้องใช้ข้อความภาษาไทยที่มองเห็นและอ่านได้ชัดเจน
นอกจากข้อความอันจำเป็นที่ได้กำหนดไว้แล้ว
อาจมีข้อความอื่นหรือมีภาษาต่างประเทศด้วยก็ได้
ยกเว้นชื่อของสารที่ใช้เป็นส่วนผสมในการผลิตเครื่องสำอาง อาจใช้ภาษาไทย
หรือเขียนภาษาไทยทับศัพท์ภาษาอังกฤษ หรือใช้ภาษาอังกฤษ อย่างใดอย่างหนึ่งก็ได้

ข้อ ๔
ให้เครื่องสำอางที่มีการควบคุมฉลากซึ่งนำเข้าเพื่อขาย
ได้รับการยกเว้นไม่ต้องทำฉลากเป็นภาษาไทยที่ภาชนะบรรจุหรือหีบห่อ
ในขณะนำเข้าที่ด่านศุลกากร
แต่ต้องจัดทำฉลากเป็นภาษาไทยก่อนนำออกจำหน่ายให้แล้วเสร็จและถูกต้อง ภายใน ๓๐ วัน
นับแต่พนักงานเจ้าหน้าที่ที่เกี่ยวข้องได้ตรวจปล่อยให้นำเข้าแล้ว

ข้อ ๕
ฉลากของเครื่องสำอางที่มีการควบคุมฉลากต้องจัด
หรือติดแสดงไว้ในที่เปิดเผยมองเห็นได้ชัดเจนที่เครื่องสำอาง หรือภาชนะบรรจุ
หรือหีบห่อของภาชนะบรรจุเครื่องสำอาง

ข้อ ๖
ในกรณีของเครื่องสำอางที่มีการควบคุมฉลากที่มีภาชนะบรรจุขนาดเล็ก
และมีพื้นที่ในการแสดงฉลากน้อยกว่า ๒๐ ตารางเซนติเมตร
อย่างน้อยต้องแสดงข้อความตามข้อ ๒ (๑) และ (๗)
สำหรับข้อความตามข้อ ๒
นอกจากที่กำหนดไว้ตามวรรคหนึ่ง
ให้แสดงไว้ที่ใบแทรกหรือเอกสารหรือคู่มือที่ใช้ประกอบเครื่องสำอางนั้นด้วย

ข้อ ๗
ฉลากของเครื่องสำอางที่มีการควบคุมฉลากที่ผลิตเฉพาะเพื่อการส่งออก
ให้เป็นไปตามข้อกำหนดของประเทศคู่ค้า

ข้อ ๘
ฉลากของเครื่องสำอางที่มีการควบคุมฉลากที่ผลิตเพื่อขายหรือนำเข้าเพื่อขายอยู่ก่อนวันที่ประกาศนี้มีผลใช้บังคับ
ให้ยังคงใช้ต่อไปได้ถึงวันที่ ๓๑ ธันวาคม พ.ศ. ๒๕๕๓

ข้อ ๙[๑]
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๒ กันยายน พ.ศ. ๒๕๕๑
พิพัฒน์
ยิ่งเสรี
รองปลัดกระทรวง
ปฏิบัติราชการแทน
ปลัดกระทรวงสาธารณสุข
ประธานกรรมการเครื่องสำอาง
[เอกสารแนบท้าย]

๑. บัญชีแนบท้ายประกาศคณะกรรมการเครื่องสำอาง
เรื่อง ฉลากของเครื่องสำอาง

(ดูข้อมูลจากภาพกฎหมาย)








วัชศักดิ์/ผู้จัดทำ
๒๔
กันยายน ๒๕๕๑

[๑] ราชกิจจานุเบกษา
เล่ม ๑๒๕/ตอนพิเศษ ๑๕๕ ง/หน้า ๑๘/๒๒ กันยายน ๒๕๕๑